b'\n_START_ARTICLE_\nStasys \xc5\xa0aparnis\n_START_SECTION_\nBiografija\n_START_PARAGRAPH_\nS. \xc5\xa0aparnis mok\xc4\x97si Panev\xc4\x97\xc5\xbeio 2-ojoje vidurin\xc4\x97je mokykloje. 1963 m. baig\xc4\x97 Vilniaus universiteto Ekonomikos fakultet\xc4\x85. 1964 m. prad\xc4\x97jo sportuoti Maskvos CSKA, kur iki 1972 m. dirbo instruktoriumi, treneriu. V\xc4\x97liau dirbo Lietuvoje.\n_START_SECTION_\nSporto pasiekimai\n_START_PARAGRAPH_\nS. \xc5\xa0aparnis yra peln\xc4\x99s SSRS tarptautin\xc4\x97s klas\xc4\x97s sporto meistro (1967), SSRS nusipelniusio sporto meistro (1972), tarptautin\xc4\x97s kategorijos teis\xc4\x97jo (1976), LSSR nusipelniusio trenerio (1983) vardus._NEWLINE_Sportin\xc4\x99 karjer\xc4\x85 prad\xc4\x97jo kaip plaukikas ir vandensvydininkas, pirm\xc4\x85j\xc4\xaf savo medal\xc4\xaf (sidabro) laim\xc4\x97j\xc4\x99s 1960 m. Lietuvos vandensvyd\xc5\xbeio \xc4\x8dempionate. Netrukus jis pasuko \xc4\xaf \xc5\xa1iuolaikin\xc4\x99 penkiakov\xc4\x99 ir laim\xc4\x97jo Lietuvos \xc4\x8dempionat\xc5\xb3 auks\xc4\x85 1961\xe2\x80\x931963 ir 1971, 1972 m._NEWLINE_SSRS \xc4\x8dempionat\xc5\xb3 komandin\xc4\x97je \xc4\xafskaitoje su Lietuvos rinktine peln\xc4\x97 aukso (1965), 2 kartus sidabro (1963, 1972), 2 kartus bronzos (1965, 1968), asmenin\xc4\x97se var\xc5\xbeybose - sidabro (1970) medalius._NEWLINE_Buvo SSRS rinktin\xc4\x97s narys (1965-1970). Pasaulio \xc4\x8dempionatuose su SSRS rinktine komandin\xc4\x97je \xc4\xafskaitoje laim\xc4\x97jo aukso (1969, Budape\xc5\xa1tas, Vengrija), 2 kartus sidabro (1966 Melburnas, Australija, 1970 Varendorfas, Vokietija) ir bronzos (1967 Jon\xc4\x8diopingas, \xc5\xa0vedija), asmenin\xc4\x97se var\xc5\xbeybose - sidabro (1967 Jon\xc4\x8diopingas) medalius. 1968 m. Meksiko vasaros olimpin\xc4\x97se \xc5\xbeaidyn\xc4\x97se su SSRS rinktine tapo vice\xc4\x8dempionu, o asmenin\xc4\x97se var\xc5\xbeybose u\xc5\xbe\xc4\x97m\xc4\x97 9 viet\xc4\x85. Meksiko sidabro medalis buvo pirmasis olimpinis medalis, kur\xc4\xaf i\xc5\xa1kovojo lietuvis penkiakovininkas. Taip pat S. \xc5\xa0aparnis nugal\xc4\x97jo eil\xc4\x97je tarptautini\xc5\xb3 turnyr\xc5\xb3: (1966, Potsdamas, 1968, Frankfurtas prie Oderio, 1969 Budape\xc5\xa1tas, 1969 Almata, Kazachstanas, 1970 Malm\xc4\x97, \xc5\xa0vedija)._NEWLINE_Teis\xc4\x97javo pasaulio pirmenyb\xc4\x97se, olimpin\xc4\x97se \xc5\xbeaidyn\xc4\x97se: \xc5\xa1iuolaikin\xc4\x97s penkiakov\xc4\x97s \xc4\x8dempionate (1974 Maskva, plaukimo rungties vyr. teis\xc4\x97jas), 1980 m. Maskvos olimpin\xc4\x97se \xc5\xbeaidyn\xc4\x97se (\xc5\xa1audymo rungties vyr. teis.)._NEWLINE_Buvo Lietuvos \xc5\xa1iuolaikin\xc4\x97s penkiakov\xc4\x97s federacijos prezidentas (1988-1992), Lietuvos tautinio olimpinio komiteto (LTOK) viceprezidentas (1992-1996) (garb\xc4\x97s narys (2000)), Lietuvos sporto federacij\xc5\xb3 s\xc4\x85jungos prezidentas (1993-1996).'